
**Nyíregyházi Gyermekjóléti Alapellátási Intézmény**

**8. sz. Nefelejcs Bölcsőde**

**SZAKMAI PROGRAM**

**2020.**

****

„Engem ne emeljen a magasba senki, ha nem tud addig a magasban tartani,

míg tényleg megnövök. Guggoljon ide mellém, ha nem csak hallani,

de érteni akar, hogy közel legyen a szívdobogásunk.”

(Birtalan Ferenc)

****

**Tartalomjegyzék**

# Általános információk 5. o.

1. **Az ellátandó célcsoport és terület jellemzői 6. o.**
2. **Bölcsődénk bemutatása 7. o.**

3.1 A bölcsőde története 7. o.

3.2. Bölcsődénk missziója 9. o.

3.3. Bölcsődénk minőségpolitikája 10. o.

3.4. A bölcsőde működése 10. o.

3.5. Bölcsődénk tárgyi feltételei 11. o.

3.6. Bölcsődénk személyi feltétele 13. o.

3.7. A gyermekek bölcsődébe történő felvétele 13. o.

3.8. A bölcsődében fizetendő személyi térítési díj 14. o.

3.9. A bölcsődei ellátás megszűnése 14. o.

1. **A bölcsődei nevelés alapelvei 15. o.**

4.1 A család rendszerelméletű megközelítése 15. o.

4.2 A koragyermekkori intervenciós szemlélet befogadása 15. o.

4.3 A családi nevelés elsődleges tisztelete 15. o.

4.4 A kisgyermeki személyiség tisztelete 15. o.

4.5 A kisgyermeknevelő személyiségének meghatározó szerepe 16. o.

4.6 A biztonság és a stabilitás megteremtése 16. o.

4.7 A fokozatosság megvalósítása 16. o.

4.8 Az egyéni bánásmód érvényesítése 16. o.

4.9 Gondozási helyzetek kiemelt jelentősége 176. o.

4.10 A gyermeki kompetenciakésztetés támogatása 17. o.

1. **A bölcsődei nevelés feladata 17. o.**

5.1 A családok támogatása, annak erősségeire építve a szülői kompetencia

fejlesztése 17. o.

5.2 Egészségvédelem, az egészséges életmód megalapozása 18. o.

5.3 Az érzelmi és társas kompetenciák fejlesztése 18. o.

5.4 A megismerési folyamatok fejlődésének segítése 18. o.

1. **A bölcsődei nevelés főbb helyzetei 19. o.**

6.1 Tanulás 19. o.

6.2 Gondozás 20. o.

6.2.1 Öltöztetés 20. o.

6.2.2 Étkezés 20. o.

6.2.3 Szobatisztaságra nevelés 21. o.

6.3 Játéktevékenység 21. o.

6.4 A mozgás 22. o.

6.5 Mondóka, ének 22. o.

6.6 Vers, mese 23. o.

6.7 Alkotó tevékenységek 23. o.

6.8 Egyéb tevékenységek 24. o.

1. **A bölcsődei nevelés megvalósításának sajátos feltételei 24. o.**

7.1 „Saját kisgyermeknevelő” – rendszer 24. o.

7.2 Gyermekcsoportok szervezése 25. o.

7.3 Tárgyi feltételek 25. o.

7.4 Napirend 25. o.

1. **Családok támogatásának módszerei és lehetőségei 26. o.**

8.1 A családlátogatás 26. o.

8.2 Beszoktatás (adaptáció) – szülővel történő fokozatos beszoktatás 27. o.

8.3 Napi kapcsolattartás 27. o.

8.4 Egyéni beszélgetések 28. o.

8.5 A szülőcsoportos beszélgetések 28. o.

8.6 Szülői értekezlet 29. o.

8.7 Indirekt kapcsolattartási formák 29. o.

1. **A bölcsődei ellátást nyújtó intézmény, szolgáltató kapcsolatrendszere 30. o.**
2. **Az igénybe vevők és a személyes gondoskodást végző személyek jogainak**

**védelmével kapcsolatos szabályok 31. o.**

1. **A bölcsődei szolgáltatásról szóló tájékoztatás helyi módja 32. o.**
2. **A szolgáltatást nyújtók szakmai felkészültségének biztosítása 33. o.**

# Általános információk

**Bölcsőde neve:** 8. sz. Nefelejcs Bölcsőde

**Székhelye:** 4400 Nyíregyháza, Sarkantyú u. 30-36. sz.

**Telefonszám:** 06 (42) 405 - 711

**E-mail cím:** [bolcsinefelejcs@gmail.com](mailto:bolcsinefelejcs@gmail.com)

**Engedélyezett férőhely szám:** 130 fő

**Nyitvatartási rendje:** Munkanapokon 06:30 – 17:00

**A bölcsőde működési területe:** Nyíregyháza Megyei Jogú Város és Nagycserkesz

Község közigazgatási területe

**A működtető intézmény neve:** Nyíregyházi Gyermekjóléti Alapellátási Intézmény

**Székhelye:** 4400 Nyíregyháza, Tokaji u. 1/D. sz.

**Telefonszám:** 06 (42) 506-750

**A fenntartó neve:** Nyíregyháza Megyei Jogú Város Önkormányzata

**Székhelye:** 4400 Nyíregyháza, Kossuth tér 1. sz.

**Telefonszáma:** 06 (42) 524-524

# Az ellátandó célcsoport és terület jellemzői

Az ellátandó célcsoport:

A bölcsőde a családban nevelkedő – 20 hetestől - 3 éves korú – gyermekek szakszerű gondozását és nevelését végzi.

Ha a gyermek a 3. évet betöltötte, a bölcsődei gondozási-nevelési év végéig maradhat a bölcsődében.

Ha a gyermek a 3. évét betöltötte, de testi vagy szellemi fejlettségi szintje alapján még nem érett az óvodai nevelésre, a 4. évének betöltését követő augusztus 31-ig nevelhető és gondozható a bölcsődében.

Az ellátandó terület:

Nyíregyháza 2019 évben becsült népessége **119 767 fő**, ami Szabolcs-Szatmár-Bereg megyének 21.45%-a. Népsűrűsége 436 fő/km2. Lakások száma 51702.

Nyíregyházán található a megye regisztrált gazdasági szervezeteinek 22%-a. A város ebből adódóan a megye legnagyobb foglalkoztatási centruma. A városban lakók körében a munkanélküliség száma évről évre csökken.

A 8. sz. Nefelejcs Bölcsőde a városközpontban található. A bölcsőde közelében számos nagy foglalkoztatott számú munkahely található.

* Iskolák (Nyíregyházi Arany János Gimnázium, Általános Iskola és Kollégium Zelk Zoltán Angol és Német Kéttannyelvű Tagintézménye; Nyíregyházi Bem József Általános Iskola; Nyíregyházi Kodály Zoltán Általános Iskola; Nyíregyházi Krúdy Gyula Gimnázium),
* Óvodák (**Eszterlánc Északi Óvoda Kerekerdő Tagintézménye; Eszterlánc Északi Óvoda Gyöngyszem Tagintézménye; Eszterlánc Északi Óvoda Homokvár Tagintézménye)**
* **Nyíregyháza Megyei Jogú Város Önkormányzata**
* **Szabolcs – Szatmár – Bereg Megyei Rendőr – Főkapitányság**
* **NAV Szabolcs – Szatmár – Bereg Megyei Adó – és Vámigazgatóság**
* **valamint számos üzlet, bevásárlóközpont (Korzó Bevásárlóközpont, Interspar hipermarket stb.)**

Mivel a nyíregyházi bölcsődei ellátásban nincs kötelező körzethatár, így a szülők jellemzően nem a lakhelyükhöz, hanem a munkahelyükhöz legközelebbi bölcsődébe járatják gyermeküket. Ebből kifolyólag a bölcsődénk kihasználtsága évről évre kielégítő.

# Bölcsődénk bemutatása

* 1. **Bölcsődénk története**

A 8. sz. Nefelejcs Bölcsőde 1966. Május 15-én 60 férőhellyel nyitotta meg kapuját. A születések számának növekedése indokolttá tette a bölcsőde férőhelyszámának folyamatos növelését, ezáltal az intézmény bővítését. Jelenleg 6120 m2 területen 5 gondozási egységben, 10 csoportszobában biztosított a gyermekek ellátása. A bölcsőde a belvárosban, még is csendes környezetben található. Kertes házak és négyemeletes társas lakások által körülvéve helyezkedik el. Tömegközlekedési eszközzel (autóbusz) minden irányból jól megközelíthető. Az intézmény közelében található nagyszámú munkahelynek (óvodák, iskolák, üzletek, rendőrség, önkormányzat, stb.) köszönhetően a bölcsőde kihasználtsága egész évben megfelelő. Minden gondozási egységhez külön játszóudvar tartozik. Az udvarok füvesek, fáktól árnyasak, árnyékolt homokozóval vannak felszerelve. Kora tavasztól késő őszig (megfelelő időjárás esetén télen is), itt biztosított a gyermekek napi levegőztetése. A tölgy, platán és hársfák nem csak árnyékot nyújtanak a gyermekek számára a nyári melegben, de leveleik és terméseik nagy szerepet játszanak a gyermekek mindennapi komplex tevékenységeiben. Beépülnek a környezeti neveléshez kapcsolódó tevékenységekbe (rügyező, virágzó ágak, levelek, lombkorona megfigyelése) alapanyagot biztosítanak a gyermekek vizuális tevékenységéhez (falevél és termésgyűjtés, lenyomat és báb készítéséhez). Nagy hangsúly fektetünk a gyermekek egészségmegőrzésére. A bölcsőde alapítványa 2013-ban egy (parajdi só tömbök felhasználásával) sószobát alakított ki, amit késő ősztől kora tavaszig hetente egyszer minden gyermeknek lehetősége van használni. A téli monotonitás megelőzése és a nagy mozgásigény kielégítése céljából 2015-óta tornaszoba várja a gyermekeket, amit heti rendszerességgel előszeretettel használnak.

A helyiség aljzata ütéscsillapító gumitégla, falát színes falfestés díszíti, felszerelése a nagymozgás kielégítésére és fejlesztésére szolgáló mobil játékok.

1998-ban a 8. sz. Nefelejcs Bölcsőde akkori vezetője és dolgozói egy alapítványt hoztak létre, ami a mai napig is jól működik. Az évek során mindig azon fáradoztunk, hogy az alapító okiratban vállalt céljainkat, feladatainkat teljesítsük. Az alapítvány legfőbb pénzforrása a pályázati bevételek és az 1%-os SZJA felajánlások.

Az alapítvány célja:

1. A nyíregyházi 8. sz. Nefelejcs Bölcsőde, gondozási – nevelési feladataihoz szükséges eszközök bővítése.
2. A magas szintű bölcsődei ellátás feltételeinek javítása.
3. A bölcsőde felszerelésének, berendezésének pótlása, javítása a játék és textilkészlet bővítése.

Az alapítvány adatai:

Alapítvány neve: A Nyíregyházi 8. sz. Nefelejcs Bölcsőde Gyermekeiért Alapítvány

Székhelye: 4400 Nyíregyháza, Sarkantyú u. 30 – 36. sz.

Telefonszáma: 06 (42) 405 – 711

Adószáma: 188002003-1-15

Bankszámlaszáma: 68800109 – 1103701

* 1. **Bölcsődénk missziója**

**Célunk:**

A három év alatti gyermekek napközbeni ellátása, biztonságot nyújtó, gyermekbarát környezetben, pozitív érzelmi állapotot kiváltva a legújabb szakmai módszereket figyelembe véve. Szeretetteljes, kiegyensúlyozott, derűs bölcsődei élet megteremtése.

A gyermekek egyéni sajátosságaihoz igazodó nevelés - gondozás.

Olyan légkör megteremtése ahol a gyermek megízlelheti az önfeledt, aktív játék örömét, mely későbbi kreatív továbbfejlődésének alapja.

A világra nyitott, érdeklődő, önállóan gondolkodni képes embereket nevelni, figyelembe véve az egyéni fejlődési ütemüket.

„ A gyermek elfogadása szempontjából döntő fontosságú,

hogy érezze, nem csak szeretik, de olyannak szeretik, amilyen”

( Hermann Alice)

**Célunk megvalósítása érdekében:**

* Nagy hangsúlyt fektetünk a bölcsődei nevelés - gondozás alapelveire és feladataira, figyelembe véve a szociálisan hátrányos helyzetű gyermekek jelenlétét intézményünkben (pl.: a helyes szokásrendszer kialakítása, az önállóság, az aktivitás segítése, stb.)
* Igyekszünk optimális, inger gazdag környezet kialakítani, fenntartani.
* A személyi állandósággal és a jól szervezett, rugalmas napirenddel biztosítják a kisgyermeknevelők az állandóságot, a biztonságot és a stabilitást.
* A gyermekekről naprakész, pontos dokumentációt vezetünk.
* A kisgyermeknevelők szaktudását konferenciákkal, szimpóziumokkal, belső továbbképzésekkel bővítjük, amellyel felkészültségük, tudásuk, szemléletük, személyiségük folyamatosan fejlődik.
* Igyekszünk a családok bizalmát folyamatosan megnyerni a gyermekek érdekében.
* Biztosítjuk az intézmény nyitottságát a szülők számára. Igyekszünk minél több betekintési lehetőség nyújtani az intézmény életébe szervezett programok segítségével (családi nap, közös ünnepek stb.)
* Együttműködünk, mélyítjük a kapcsolatot más intézményekkel (bölcsődék, óvodák, Család- és Gyermekjóléti Központ, fejlesztő szakemberek, védőnők).
* A gyermekek korát, egyéni szükségleteit figyelembe véve megfelelő, egészséges étkezést biztosítunk az ellátottak számára.
  1. **Bölcsődénk minőségpolitikája**

A bölcsőde indulásától törekszünk a magas színvonalú szolgáltatásra. Mindig igyekszünk megfelelni a kihívásoknak, ezzel növeljük a szülők bizalmát, elégedettségét a bölcsődével szemben. Minőségi ellátást akkor nyújthatunk, ha az ellátás összhangban van a gyermekek szükségleteivel. A szülő minőségnek tekinti, ha gyermeke szívesen jár bölcsődébe, jól fejlődik, a gyermekek ellátása zökkenőmentes, és folyamatos információt kap a gyermekéről.

A kisgyermeknevelői munka akkor lesz minőségi, ha eléri szakmailag a legmagasabb szintet.

Mindezeket a szempontokat szem előtt tartva végezzük munkánkat, hogy mind a gyermek igényeit, mind a szülő elvárásait magas színvonalú ellátással elégítsük ki.

* 1. **A bölcsőde működése:**

A bölcsőde hétfőtől péntekig tartó ötnapos munkarenddel, 06:30 – 17:00 óráig tart nyitva.

Egész éven át folyamatosan üzemel, kivéve a fenntartó által jóváhagyott nyári zárva tartás ideje alatt. Ekkor történik a bölcsőde karbantartása, nagytakarítása.

A nyári zárva tartás ideje alatt mindig van kijelölt bölcsőde, ahol fogadják a dolgozó szülők gyermekét.

* 1. **Bölcsődénk tárgyi feltételei:**
* **Előtér/babakocsi tároló:** Alapterülete és felszereltsége az előírásoknak megfelel.
* **Felnőtt WC:** A szülők és a dolgozók részére biztosított helyiség az előírásnak megfelel.
* **Elkülönítő:** Alapterülete és felszereltsége az előírásoknak megfelel.
* **Gyermeköltöző:** Alapterülete és felszereltsége megfelelő. Kielégíti a különböző életkorú gyermekek öltöztetési igényeit.
* **Fürdőszoba:** 2008-ban teljes körű felújítást végeztek, így kielégíti a napjainkban kívánatos nevelési – és gondozási igényeket. Felszereltsége az előírásoknak megfelelő.
* **Csoportszobák:** Alapterülete 37 m2 – 43 m 2. A szobákat úgy rendezzük be, hogy a gyermekek egészséges fejlődése biztosítva legyen, mozgás és játékigényük kielégítést nyerhessen, kedvükre játszhassanak társaikkal és kisgyermeknevelőikkel. A bútorokat, a mozgásfejlesztő eszközöket a gyermekek növekedése során folyamatosan megfelelő méretűre cseréljük. A csoportszoba berendezésénél, a játékok kiválasztásánál a gyermekek életkori sajátosságait, eltérő igényeit is figyelembe vesszük.
* **Tornaszoba:** Járófelülete esésvédő gumitégla a balesetveszély elkerülése érdekében, falán színes falfestés teszi vidámabbá a játékot, játékkészlete nagymozgásos játékok (csúszda, trambulin, egyensúlyozó teknő)
* **Sószoba:** Egyre több gyermek küzd ősztől tavaszig felső légúti problémákkal. Ennek megelőzése érdekében, amíg az időjárás megengedi a nap nagy részét a gyermekek friss levegőn - a játszó udvaron töltik. Ha az időjárás ezt nem engedi, a sószoba használatával a parajdi só jótékony hatásával óvjuk a kicsik egészségét. A járófelület esésvédő gumitégla, a falakat a „kőkorszaki mesehősök” falfestménye díszíti. Itt a játékkészlet Legó építőkockák, aminek a fertőtlenítése könnyen kivitelezhető.
* **Játszókert:** A bölcsődénk játszókertjei gyermekközpontú szemléletet tükröznek. A bölcsődés korú gyermek apró termetéhez illő felszerelést (rögzített és mobil kerti, ill. nagy mozgás fejlesztő játékok), és a futkározáshoz sok szabad teret talál. A beépített játékeszközök biztonsággal használhatók egyedül. Kertünk nagy füves területei ideális a futkosáshoz, az ugráláshoz, az ülő játékhoz. A homokozók árnyékolóval vannak ellátva és a használaton kívüli időszakban (a homok szennyezésének elkerülése érdekében) teljesen zárhatóak, méretében megfelelőek a gyermekek számára. Az árnyat adó fáink védelmet nyújtanak a tűző nap melege ellen.
* **Játékraktár:** Külön erre a célra helyiséggel nem rendelkezünk, így a babakocsi-tárolóban elhelyezett csukható szekrényekkel az udvari, az elkülönítőben a benti játékok raktározását oldjuk meg.
* **Irodák (vezetői, gazdasági, élelmezésvezetői):** alapterületük 12 – 14 m2. A gazdasági irodában történik a gyermekek térítési díjának befizetése.
* **Öltözők, zuhanyzók:** a dolgozók részére biztosított szociális helyiségek az előírásnak megfelelnek, de felújításra szorulnak.
* **Mosó-vasaló helyiség:** Azelőírásoknak megfelelő. Itt található a **tisztítószer raktár** is.
* **Főzőkonyha:** A 2008-ban végrehajtott férőhely bővítésekor, a konyha adagszámát nem növelték, így jelenleg is 150 adagos. Nyílászárók (ablak) cseréje megtörtént. Felszereltsége korszerűsítésre vár, de rendelkezik a működéshez elengedhetetlenül fontos berendezésekkel és felszerelésekkel. 2003. január 1-től bevezettük és alkalmazzuk a HACCP rendszert.
* **Éléskamra, szárazáru raktár, zöldségraktár és előkészítő:** az előírásoknak megfelelőek.
  1. **Bölcsődénk személyi feltételei**

Minden dolgozó rendelkezik névre szóló munkaköri leírással és nyilatkozattal arra vonatkozóan, hogy velük szemben nem állnak fenn a Gyvt. 15.§ (8) bekezdésében meghatározott kizáró okok, valamint érvényes egészségügyi nyilatkozattal.

A dolgozói létszám megfelel a munkakörönkénti foglalkoztatottak számát meghatározó 15/1998. (IV.30.) NM rendelet 1. számú mellékletében leírt létszámminimumnak.

A szakdolgozók képesítése megfelel a 15/1998. (IV.30.) NM rendelet 2. számú mellékletében, illetve a 20/2017.(IX.18.) EMI rendeletben előírt képesítéseknek.

* 1. **A gyermek bölcsődébe történő felvétele:**

A bölcsőde a gyermekjóléti alapellátás részeként a gyermekek napközbeni ellátásának egyik formája. A bölcsőde a családban nevelkedő – 20 hetestől - 3 éves korú – gyermekek szakszerű gondozását és nevelését végző intézmény.

A gyermek bölcsődei felvételét felvételt kérheti:

* a szülő
* a szülő hozzájárulásával:
* a körzeti védőnő,
* a házi gyermekorvos vagy a háziorvos,
* a szociális, ill. családgondozó,
* a gyermekjóléti szolgálat,
* a gyámhatóság

A jelentkezés a bölcsődébe egész évben folyamatos. Az igénylő a bölcsődei ellátást a szolgáltatás igénybevételét megelőző legfeljebb két hónapon belül a bölcsőde vezetőjénél kérelmezheti. Időszakos gyermekfelügyelet szolgáltatást csak üres férőhely esetén és térítési díj ellenében lehet biztosítani.

A gyermek felvételéről vagy elutasításáról a bölcsődevezető dönt és erről a szülőt/törvényes képviselőt írásban értesíti.

A bölcsődei felvétel során előnyben kell részesíteni azt a rendszeres gyermekvédelmi kedvezményre jogosult gyermeket, akinek szülője vagy más törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll.

* 1. **A bölcsődében fizetendő személyi térítési díj:**

A bölcsődei ellátás keretében biztosított gyermekétkeztetés vonatkozásában a térítési díjra a mindenkor hatályos jogszabályi rendelkezések az irányadóak, melyről az igénybevevőt folyamatosan tájékoztatjuk.

* 1. **A bölcsődei ellátás megszűnése:**
* a szülő kérelmére,
* ha a gyermek óvodai felvételt nyert,
* a bölcsődei nevelési év végén (augusztus 31.), ha a gyermek a harmadik életévét betöltötte,
* ha a gyermek a harmadik életévét betöltötte, de testi vagy szellemi fejlettségi szintje alapján még nem érett az óvodai nevelésre és óvodai jelentkezését a bölcsőde orvosa nem javasolja, bölcsődében gondozható negyedik életévének betöltését követő augusztus 31-ig,
* az intézményvezető az ellátást megszünteti, ha a jogosult a házirendet ismételten súlyosan megsérti, vagy az ellátás feltételei, okai már nem állnak fenn.

1. **A bölcsődei nevelés alapelvei**
   1. **A család rendszerszemléletű megközelítése**

Bölcsődénkben a családok megismerése nagyon fontos, elsődleges szempont. Az adaptációt megelőző családlátogatás során a kisgyermeknevelők képet kapnak a szülők nevelői attitűdjéről a gyermeknek a családban elfoglalt helyéről, a család erősségeiről és gyengeségeiről. Az erősségek hangsúlyozása által a kisgyermeknevelők hozzájárulhatnak a család életminőségének javításához.

* 1. **A koragyermekkori intervenciós szemlélet befogadása**

Mivel a gyermek a napjuk nagy részét a bölcsődében tölti, így a testi és mentális fejlődésüket a kisgyermeknevelők folyamatosan nyomon követik és naprakészen dokumentálják. Az ő feladatuk az esetlegesen felmerülő fejlődésbeli megtorpanások, lemaradások észlelése és jelzése az abban kompetens szakember felé.

* 1. **A családi nevelés elsődleges tisztelete**

Bölcsődénk tiszteletben tartja a családok szokásait, hagyományait és azokat erősítve vesz részt a gyermek nevelésében. A szülők tájékoztatást kapnak a bölcsőde működéséről a fogadónapok és a szülőértekezletek alkalmával. A bölcsőde lehetőséget nyújt a szülőknek a bölcsődei élet mindennapjainak betekintésébe (az adaptáció során, a bölcsődei farsang alkalmával, a családi nap alkalmával, a mikulás ünnepség és az adventi készülődés alkalmával) is.

* 1. **A kisgyermeki személyiség tisztelete**

Minden kisgyermek egyedi, egyéni szükségletekkel rendelkezik, ezért a bölcsődei ellátás során különleges bánásmód illeti meg. Kisgyermeknevelőink nagy figyelmet fordítanak az etnikai, kulturális, vallási és nyelvi különbségek iránti tolerancia kialakítására, valamint a fizikai és mentális különbségek elfogadására és elfogadtatására, a hátrányok csökkentésére.

* 1. **A kisgyermeknevelő személyiségének meghatározó szerepe**

Nagy hangsúlyt fektetetünk a kisgyermeknevelők szakmai tudásának gyarapítására, a szakmai kompetenciák fejlesztésére, a jó mentálhigiénés állapotuk megtartására, hogy szeretetteljes légkört, magas szakmai színvonalú kiegyensúlyozott ellátást tudjanak biztosítani a rájuk bízott gyermekek számára.

* 1. **A biztonság és a stabilitás megteremtése**

A kisgyermek életében a bölcsőde az első olyan színtér, ahol a család nyújtotta biztonság számukra átmenetileg és időszakosan megszűnik. Egy időre elveszítik a tájékozódásban az eddigi stabilitást, érzelmi biztonságot. Bölcsődénk a gyermekek biztonságérzetének és bizalmának erősítése érdekében betartja a saját kisgyermeknevelő rendszer szabályait és a gondozási sorrendet, ügyel a csoport és helyállandóság biztosítására, a megfelelő napirend kialakítására.

* 1. **Fokozatosság megvalósítása**

A bölcsődénkbe járó gyermekek számára a bölcsődében töltött idő alatt a változásokat fokozatosan vezetjük be. Elegendő időt biztosítunk a gyermeknek egy-egy új helyzet, változás hozzászokásához. Ez a folyamat már az adaptációval elkezdődik és a nálunk töltött idő alatt folyamatosan tart.

* 1. **Egyéni bánásmód érvényesítése**

Minden gyermek egyéni ütemben fejlődik, éppen ezért a gyermekek fejlődését soha ne hasonlítsuk egymáshoz. A fejlődés ütemét mindig magához a gyermekhez viszonyítva ítéljük meg, egyéni szükségleteikhez igazodva nyújtunk számukra érzelmi biztonságot, támogatást.

* 1. **Gondozási helyzetek kiemelt jelentősége**

A gondozási folyamatok során a nevelés és a gondozás elválaszthatatlan egységet alkot. Minden gondozási helyzetben nevelés is folyik. Az ideális interakció érdekében a kisgyermeknevelők mindig elegendő időt fordítottak a gyermekekre a gondozási feladatok során. A gyermek és a kisgyermeknevelő között mindig bensőséges kapcsolat van. Igyekeznek a gondozási feladatokat nem elnyújtani, hogy mindenkire elegendő idő jusson, ugyanakkor a gyermek ne érezzen sürgetést. Az adaptáció végére kialakítanak egy ritmust, ami segíti őket a napirend betartásában.

**4.10. A gyermeki kompetenciakésztetés támogatása**

A bölcsődei nevelésben kiemelt jelentőségű az érzelmi és társas kompetenciák megalapozása. Ennek érdekében a kisgyermeknevelők folyamatosan megerősítik, bíztatják a gyermekeket. Mind verbálisan, mind nonverbálisan támogatják a gyermekek önálló kezdeményezéseit, igyekeznek fenntartani kíváncsiságukat. A gyermekek a gondozási műveleteken és a játékon keresztül is új ismeretekhez, élményekhez jutnak.

1. **A bölcsődei nevelés feladatai**
   1. **A családok támogatása, annak erősségeire építve a szülői kompetencia fejlesztése**

A bölcsőde az első gyermekintézmény, mely kapcsolatba kerül a kisgyermekes családokkal, ezért fontos szerepe van a szülői kompetencia fejlesztésében.

Bölcsődénkben a kisgyermeknevelők az adaptáció előtt igyekeznek minden családot meglátogatni. A családlátogatás során a szülők tájékoztatják a kisgyermeknevelőket a gyermek szokásairól, szükségleteiről. Ezek tudatában a kisgyermeknevelő szaktudására és tapasztalataira támaszkodva tűz ki célokat a gyermek, gondozási - nevelési feladataiban, természetesen folyamatosan szem előtt tartva a gyermek egyéni szükségleteit és a szülők igényeit is. Igyekszünk kölcsönös bizalmat kialakítani a szülőkkel, mely elengedhetetlen feltétele a ránk bízott gyermekek harmonikus fejlődésének.

* 1. **Egészségvédelem, az egészséges életmód megalapozása**

A bölcsődében a gyermekek harmonikus testi és lelki fejlődéséhez szükséges környezet biztosítása a bölcsődei szakemberek feladata. Mindent megteszünk annak érdekében, hogy biztosítva legyenek a gyerekek biztonságos, önfeledt játékának, aktív mozgásának, a szabad levegőn való tevékenységeinek feltételei. Rossz idő esetén, lehetőségük van a gyermekeknek a bölcsőde sószobáját illetve tornaszobáját használni. Az egészséges táplálkozásra nagy hangsúlyt fektetve, a gyermekek számára az ételeket a bölcsőde saját főzőkonyhájában, lehetőség szerint friss, idény zöldségekből és gyümölcsökből készülnek. A kisgyermeknevelők nyomon követik és dokumentálják a gyermekek testi és értelmi fejlődését.

* 1. **Az érzelmi és társas kompetenciák fejlesztése**

Bölcsődés gyermekeink életében minden nap jelen van, a korosztályhoz igazodó ének, mondóka, vers, mese, bábozás. A kisgyermeknevelők az egyszerű, kedves mondókákkal kommunikációra ösztönzik a gyermekeket. Mutogatós, mozgásos énekekkel ösztönzik őket a mozgásra. Ezeknek az „eszközöknek” a tudatos, szakszerű használatával, fejlődési megtorpanásoknál, lemaradásoknál segítséget nyújtanak a rászoruló gyermekeknek. Kisgyermeknevelőink toleránsak, empatikusak, viselkedésük a gyermekekkel szemben mindig hiteles, ezzel is fejlesztve a gyermekek érzelmi és társas kompetenciáját.

* 1. **A megismerési folyamatok fejlődésének segítése**

Az érzékelés és észlelés megtapasztalásához inger gazdag környezetet kell biztosítani a gyermekek számára. Ezzel is támogatjuk a képességeik fejlődését. A fejlődésükben nagyon fontos szerepet játszik a játék. A megfelelő környezet és játékkészlet biztosításával megteremtjük a felfedezés és tanulás lehetőségét. Fontosnak tartjuk a bölcsődés gyermekek önállóságra törekvésének támogatását, ezzel is segítve a döntési képességük kialakulását. A kisgyermeknevelők a megfelelő helyzetmegoldásukkal mintát nyújtanak a gyermekeknek.

1. **A bölcsődei nevelés főbb helyzetei**

A bölcsődei gondozásban – nevelésben alapvető szempontja az egyéni bánásmód érvényesítése, a pozitív önállósági törekvés és önértékelés erősítése. Ezeket a szempontokat a kisgyermeknevelőknek minden nevelési helyzetben szem előtt kell tartani!

* 1. **Tanulás**

A bölcsődés korú gyermekek játék közben szereznek információkat, tapasztalatokat, melyek segítségével megismerik, felfedezik önmagukat és környezetüket. A tanulás elengedhetetlen feltétele a személyes kíváncsiság és érdeklődés. A tanulás színterei a természetes élethelyzetek, a felnőttekkel és társakkal való együttes tevékenység, kommunikáció, a gondozás és a játék. A tanulás formái az utánzás, a játék közbeni tapasztalatszerzés valamint a gyermek és a kisgyermeknevelő közötti interakcióból származó szokáskialakítás.

A mi feladatunk az alapvető szociális viselkedési formák megalapozása a kisgyermekek életében. A gyermekeknek meg kell tanulniuk a helyes viselkedés, és együttélés elemi szabályait. Megtanulják, hogy érkezéskor és távozáskor üdvözöljék egymást, hogy használják a „kérem”, „köszönöm” kifejezéseket, hogy a játékokon osztozniuk kell és el kell sajátítaniuk a „türelem művészetét” is. Az egészséges életmód alapjait is a bölcsődében sajátítják el a helyes táplálkozási és tisztálkodási szokásokon keresztül. Minden gyermeket külön személyiségként kezelünk, és soha nem hasonlítjuk őket egymáshoz. A sikeres próbálkozásokat mindig dicsérettel jutalmazzuk, és ösztönözzük a gyermekeket a gyakorlásra.

Fontos feladatunknak tartjuk a tanulási folyamathoz szükséges ideális környezet, valamint a megfelelő személyi és tárgyi feltételek biztosítását.

## Gondozás

A gondozás a gyermek testi szükségleteinek kielégítése és egyben egy bensőséges interakciós helyzet a gyermek és kisgyermeknevelője között. A gyermek akkor aktív és tevékeny, ha biztonságban érzi magát. Ennek alapjait a gondozási folyamatok közben napról napra erősödő személyi kontaktus nyújtja. Fontos, hogy a gyermek aktív résztvevője legyen a gondozási helyzeteknek. Ennek érdekében a kisgyermeknevelők mindig elegendő időt biztosítanak az egyes gondozási műveletekre. Ez, csak jól szervezett, folyamatos, rugalmas napirenddel érhető el. Ennek köszönhetően kiiktatódnak a felesleges várakozási idők, a folyamatos gondozási események (öltöztetés, fürdőszobai tevékenység, étkezés, alvás) a gyermekek biztonságérzetét növelik. Az ideális gondozáshoz nélkülözhetetlen a kisgyermeknevelő pozitív személyisége, szeretete, empátiája, türelme, jó kommunikációs készsége, magas szakmai tudása és hitelessége.

### 6.2.1.Öltöztetés

Célunk, hogy a gyermek a gondozási folyamatok közben megismerjék saját testüket, a ruhák nevét, színét, az időjárásnak megfelelő öltözékeket, fejlesszük szépérzéküket és elérjük, hogy mire a gyermekek óvodába mennek, tudjanak önállóan öltözni.

Ennél a gondozási műveletnél is elengedhetetlen az egyéni bánásmód, hisz vannak fázósabb és izzadékonyabb gyermekek is. Fontos, hogy türelmesen forduljunk a gyermekek felé, adjunk számukra elegendő időt az egyes mozzanatok begyakorlására, hagyjuk őket önállósodni. A gondozási művelet közben fontos a folyamatos kommunikáció, ami alapfeltétele a gyermekek információszerzésének.

## 6.2.2. Étkezés

A bölcsődénkben térítési díj ellenében biztosított a gyermekek számára a napi négyszeri (reggeli, tízórai, ebéd, uzsonna) étkezés, szükség esetén (szakorvos javaslatára) diétás étkezés is.

Az étkezések közben megtanulják a gyerekeket az ételek nevét, a helyes étkezési szokásokat, a kulturált étkezés szabályait. Megismertetjük őket az egészséges ételekkel, az ízléses tálalással. Itt is szem előtt tartjuk a gyermekek eltérő fejletségi szintjét és igényeit. Saját étvágyuknak és szükségleteiknek megfelelő mennyiségű és minőségű ételt biztosítunk számukra. Étkezésre soha nem kényszerítjük a gyermekeket, az ételt nem erőltetjük, csak felajánljuk és ösztönözzük a gyermeket a megkóstolására, elfogyasztására.

Az ételeket a HACCP rendszernek megfelelően működő főzőkonyhában, a jogszabályi előírásoknak megfelelő végzettségű személyzet készíti. Az ételek minőségét nem csak a konyhában kiosztás előtt, hanem a kisgyermeknevelő tálalás előtt is ellenőrzi.

## Szobatisztaságra nevelés

Napjainkban a biztonságos, egyre kényelmesebb egyszer használatos pelenkáknak köszönhetően kitolódig a szobatisztaság elérésének ideje. Fontos feladatunk, hogy a gyermekeknél ösztönözzük, de soha ne erőltessük a szobatisztaságra törekvést. A sikereket mindig dicsérettel jutalmazzuk, de ügyelünk arra, hogy a sikertelenséget soha ne érezze a gyermek kudarcnak. A szükséglethez biztosítjuk az ideális körülményeket és feltételeket. Igyekszünk a szobatisztaságra nevelésben a céljaink elérése érdekében a családdal együttműködni.

## Játéktevékenység

A játék a kisgyermekkor legfontosabb és legfejlesztőbb tevékenysége. A világ megismeréséhez vezeti őket, ezért nagyon fontosnak tartjuk, hogy minden tevékenységüket a játékosság hassa át. A játék elősegíti a testi, értelmi, érzelmi és szociális fejlődésüket.

A kisgyermeknevelők a játék feltételeinek biztosításával és nevelői magatartásukkal támogatják az elmélyült, nyugodt játéktevékenységet, a kreativitást. A gyermekek igényeitől és a helyzettől függően kezdeményeznek, szerepet vállalnak a játékban, annak tartalmát ötleteikkel, javaslataikkal színesítik. A többi gyermekkel való együttlét örömforrás a kisgyermekek számára. A társak viselkedése mintát nyújt, segítve a szociális képességek fejlődését.

A kisgyermeknevelő lehetőséget biztosít arra, hogy a szabad játék minden nap hosszan és zavartalanul megvalósulhasson és a gyermekek a játékot addig játszhassák, amíg érdekes, amíg örömet szerez számukra. Biztonságos, célszerű berendezéssekkel biztosítjuk a gyermekek testi épségének, egészségének, és nyugalmának védelmét**,** így küszöbölve ki a felesleges tilalmakat. Biztosítjuk az életkornak és egyéni sajátosságoknak megfelelő játékeszközöket**,** a szabad választás lehetőségét. A játékok a nap folyamán mindig elérhetőek, a gyermek bármikor beléphet és kiléphet a tevékenységből. A kisgyermeknevelő ügyel arra, hogy a játékot a gyermek magától fejezze be, vagy az időben történő előzetes kérése után. A játék befejeztével a már használaton kívül levő játékeszközöket, mintát mutatva az állandó helyükre teszik, amibe játékos módon a gyermekeket is bevonják.

## A mozgás

Kisgyermekkorban a mozgásfejlődésnek fontos szerepe van az értelmi fejlődésben, a személyiségfejlődésben, a kompetencia kialakulásában, a tapasztalatszerzésben, a megismerő folyamatokban. A környezet és a saját testéből eredő ingerek hatására megismeri a világot, gondolkodása fejlődik, beszéde megindul, kibontakozik. A kisgyermekek mozgásigénye rendkívül nagy, számukra örömforrás a mozgás. Sikerélményhez vezet, ha egy mozgásformát a gyermek önmaga vesz fel, tudja, hogy mire képes, meddig tud elmenni. Ezért a szobában és az udvaron is biztosítani kell a minél nagyobb mozgásteret és a mozgásfejlesztő játékokat. A nagymozgások fejlődésével egy ütemben zajlik a finom motorikus mozgások beindulása is. Ezek fejlesztése legalább annyira fontos, mint a nagymozgásoké.

A játékeszközökkel szemben elvárás, hogy felkeltsék és fenntartsák az érdeklődést, a mozgásaktivitást, használatuk biztonságos legyen.

Feladatunk a gyermekek vele született mozgásigényének kielégítése, a mozgásfejlődés elősegítése. Bízunk benne, hogy a gyermekkorban megszerettetett mozgás öröme egy életen át elkíséri a ránk bízott gyermekeket

## Mondóka, ének

A gyermek életkori sajátosságaihoz, egyéni fejlettségéhez, hangulati állapotához igazodó ének, mondóka felkeltik érdeklődését, formálják esztétikai ízlését, pozitív érzelmeket kelt, érzelmi biztonságot nyújt. A zenei nevelésnek a gyermeki lét egészét át kell hatnia. Fontos a gyermekek zenei hallásának, ritmusérzékének, érzékelési készségének fejlesztése. Az ének és a zene kifejezi örömünket, bánatunkat, színesebbé teszi a bölcsődében töltött időt.

Feladatunk, hogy felkeltsük a gyermek zene iránti érdeklődését, a zenei anyagokat igyekezzünk az életkoruknak megfelelően válogatni. A személyes kapcsolatban, játékhelyzetben átélt mondókázás, éneklés, zenehallgatás pozitív érzelmeket keltenek, örömélményt, érzelmi biztonságot adnak a kisgyermeknek. A zene belső lüktetése, az ismétlődések, a játékos mozdulatok megerősítik a zenei élményt. Hangszerekkel (dob, csörgő, xilofon) igyekszünk érdekesebbé tenni a lüktetések, ritmusok világát.

* 1. **Vers, mese**

A vers, mese nagy hatással van a kisgyermek érzelmi, értelmi és szociális fejlődésére. A mesével való személyes kapcsolatban a gyermek érzelmi biztonságban érzi magát és a játéktevékenységhez hasonlóan a mesehallgatás eleven belső képvilágot jelenít meg. A mesélés a kisgyermekek mentális egészségének elmaradhatatlan eleme. Sokféle helyzethez kapcsolódhat, alakulását a gyermek pillanatnyi állapota, igényei befolyásolják. Az irodalmi alkotások kiválasztásában fontos feladatunk, hogy az anyagot a gyermekek életkori sajátosságaihoz, nyelvi fejlettségéhez, érdeklődéséhez állítsuk össze. A bölcsődében az irodalmi és a népi műveknek egyaránt helye van. A napi tevékenység során többször is mondhatunk - a helyzethez illő - mondókát, rövid verset. 2-3 éves korban nagy jelentőségű - a testi kapcsolat iránti gyermeki igény kielégítésén túl - a simogatók, tapsoltatók, lovagoltatók ritmusa, lüktetése, egyszerű szövege, mert megnyugtatóan hat a kisgyermekre. A verselés, mesélés, képeskönyv nézegetés bensőséges kommunikációs helyzet, így a kisgyermek számára alapvető érzelmi biztonságot nyújt. A közös mesélés élménye segíti az aktív szókincs kialakulását és a világról való ismeretek megszerzését.

* 1. **Alkotó tevékenységek**

A gyermekek számára az öröm forrása maga a tevékenység és nem az eredmény.

A vizuális tevékenységek a későbbi ábrázolást, képalkotást segítik elő. A kisgyermeknevelő feladata a feltételek biztosítása, alkotói légkör megteremtése. Az egyes technikák helyes kiválasztása és bemutatása, a gyermek igényeinek megfelelő technikai segítség, alkotókedv fenntartása, az alkotások elismerése, megbecsülése, megőrzése. Nem csak a ceruza, zsírkréta és ecset lehet az alkotó tevékenység eszköze. Készíthetünk só gyurmát, szedhetünk a gyermekekkel közösen faleveleket, terméseket, amiket a játszóudvaraink árnyékot adó fái biztosítanak. és ezeket később felhasználunk az alkotásokhoz. A közös gyűjtögetés is örömforrás a gyermekek számára.

* 1. **Egyéb tevékenységek**

A kisgyermekek önként bármikor bekapcsolódhatnak és kiléphetnek a bölcsődei élet során felmerülő feladatok elvégzésébe. Ezek a tevékenységek valamilyen élethelyzet közös előkészítéséhez, megoldásához, a környezet megismeréséhez az egymásról és a környezetről való gondoskodásról szólnak (terítés, viráglocsolás, falevélgyűjtés, karácsonyi mézeskalács szaggatás, karácsonyfa díszítés stb.). Ezekben a tevékenységekben a gyermek hasznosnak érzi magát, lehetőséget nyújtanak az együttműködésre, a feladatok megosztására.

1. **A bölcsődei nevelés megvalósításának sajátos feltételei**
   1. **„Saját kisgyermeknevelő” rendszer**

A saját kisgyermeknevelői rendszer a személyi állandóság elvén alapszik. A kisgyermek számára a környezet – személyek és tárgyak állandósága adja meg azt a nyugalmat, amely elengedhetetlen feltétele a jó testi és lelki fejlődésnek.

A saját kisgyermeknevelő segíti a beszoktatást, az anyától megtanulja a gyermek otthoni szokásait, a vele kapcsolatos fontosabb teendőket, fokozottan felelős a csoportjába járó 6-7 gyermekért. Az ölelkezési időben (az az időszak, amikor mindkét kisgyermeknevelő jelen van) ő gondozza a gyermeket, eteti, öltözteti, lefekteti, ha szomorú megvigasztalja.

A nevelés gondozás mellett ő kíséri figyelemmel a gyermek fejlődését, vezeti a feljegyzéseket, törzslapját, fejlődési naplóját, ő tartja számon az újabb fejlődési állomásokat.

* 1. **Gyermekcsoportok szervezése**

A bölcsődei gyermekcsoport létszáma jogszabály által meghatározott. (2 év felett maximum 14 fő/csoport; 2 évesnél kisebb korú gyermekek esetén maximum 12 fő/csoport).

Nagy hangsúlyt fektetünk arra, hogy a gyermek a bölcsődében töltött idő alatt mindvégig ugyanabba a csoportba járnak. A gondozási év végén a bölcsődébe maradt gyermekek minél kevesebb változást éljenek át (csoportja és a kisgyermeknevelője állandó, csak az új társait kell megszoknia). Fontos szempont, hogy a gyermekek életkoruk, fejlettségük és egészségi állapotuknak megfelelő csoportba kerüljenek. A szülők kérését a lehetőségeinkhez mérten figyelembe vesszük.

* 1. **Tárgyi feltételek**

A bölcsőde épületének adottságait megfelelően kihasználva igyekszünk úgy kialakítani a gyermekeket körülvevő környezetet, hogy az számukra a leg ideálisabb legyen. Szem előtt tartjuk a szakmai és jogszabályi előírásokat, a csoportba járó gyermekek számát, életkorát és fejlettségi szintjét is. A csoportszobákat úgy rendezzük be, hogy az a mozgás és játékigényüket kielégítse, egészséges fejlődésük biztosítva legyen. A gyermekek mindennapi játéktevékenységéhez megfelelő minőségű és elegendő mennyiségű játékot folyamatosan biztosítunk.

**7.4. Napirend**

A bölcsődés korú gyermek harmonikus testi, lelki fejlődéséhez nélkülözhetetlen a jól szervezett, folyamatos, ugyanakkor rugalmas napirend. A gyermek számára biztonságot nyújt, ha tudja, mikor mi fog történni vele (mikor megy az udvarra, ebédel, alszik stb.).

A napirend függ a gyermekcsoport életkori összetételétől, fejlettségétől, szükségleteitől, de befolyásolják az évszakok, a csoportlétszám és egyéb tényezők (pl.: bölcsőde nyitása, zárása) is. Kialakításának további feltételei a személyi állandóság (saját kisgyermeknevelő-rendszer), a tárgyi feltételek, a jó munkaszervezés, a kisegítő személyzet összehangolt munkája. A napirendünk kialakításánál igyekszünk szem előtt tartani, hogy a gyermekek a legtöbb időt játékkal töltsék.

1. **Családok támogatásának módszerei és lehetőségei**

A bölcsődei nevelés-gondozás a családi neveléssel együtt, azt kiegészítve szolgálja a gyermek fejlődését. A korrekt partneri együttműködés feltétele a kölcsönös bizalom, az őszinteség, a hitelesség, a személyes hangvételű (de nem bizalmaskodó), etikai szempontból megfelelő, az érintettek személyiségi jogait tiszteletben tartó, tapintatos, folyamatos kommunikáció, az információ megosztása. Az együttműködés kölcsönös, a gyermekről való gondoskodás közben figyelembe vesszük az otthoni egyéni szokásokat. A szülők és a bölcsőde folyamatosan, kölcsönösen tájékoztatják egymást a gyermek fejlődéséről. Ez alapvető fontosságú a személyre szóló bölcsődei gondozás-nevelés kialakításában, és a családokat is segíti gyermekük nevelésében. A tájékoztatás mindig őszinte, hiteles, személyes hangvételű (de nem bizalmaskodó), etikai szempontból megfelelő, az érintettek személyiségi jogait tiszteletben tartó.

**8.1. A családlátogatás**

Az újonnan felvett gyermekeknél a családlátogatás - a lehetőségekhez mérten, és előzetes megbeszélés alapján – a beszoktatás előtt történik. Célja, a gyermekkel való ismerkedés, valamint a szülőkkel való jó kapcsolat kialakítása. A „saját” kisgyermeknevelő és a társ kisgyermeknevelő otthonában keresik fel a leendő bölcsődés gyermeket, ahol kellemes hangulatban a szülők jelenlétében ismerkedhetnek egymással. Ez a találkozás módot ad arra, hogy a kisgyermeknevelő megismerje a gyermek eddigi életét, szokásait, egyéniségét, megfigyeli a gyermek számára biztosított mozgás- és játékterületet, a játékait. Információkat szerez a gyerek napirendjéről, étkezési módjáról, önállóság szintjéről, a családban elfoglalt helyéről, valamint benyomást szerez számos olyan körülményről, amely hatással lehet a mozgás-, figyelem- és értelmi fejlődésére. A szülő és a gyermek is megismerhetik a kisgyermeknevelőt úgy, hogy közben otthoni biztonságban maradhatnak. Az otthoni környezetben a szülők oldottabban beszélhetnek nehézségeikről, választ kaphatnak kérdéseikre. A családlátogatás során kialakult kapcsolat tehát segítséget nyújthat a szülőknek, a gyerekeknek és a kisgyermeknevelőnek is a későbbiek során, különösen az adaptációs időben.

**8.2. Beszoktatás (adaptáció) - szülővel történő fokozatos beszoktatás**

A szülővel történő fokozatos beszoktatás a családdal való együttműködést helyezi előtérbe. A bölcsődei nevelés fontos feladata megelőzni illetve csökkenteni azokat a nehézségeket, amelyekkel a gyermek bölcsődébe kerülésekor találkozik: elválás az otthoni környezettől, az anyától, lemondás szokásai egy részéről, osztozkodás a kisgyermeknevelő figyelmén, a játékszereken. Az elszakadás okozta megrázkódtatás a szülővel történő fokozatos beszoktatással csökkenthető. A két hétig tartó folyamat alatt a „saját” kisgyermeknevelő fokozatosan átveszi az anyától vagy az apától a gondozási műveleteket, ahogyan a szülő eteti, tisztázza, altatja gyermekét, hogy ezzel is csökkentse a változásokat a gyermek életében. A szülővel történő fokozatos beszoktatás során a kisgyermeknevelő feladata nemcsak a gyermeket, hanem a szülőt is átsegíteni a krízisen. A gyermek bölcsődébe kerülése kisebb-nagyobb változásokat jelent a család életében, ráadásul a gyermektől való elválást még bűntudat is nehezíti. Egyrészt nehezen engedi el gyermeke kezét, aggódik miatta, másrészt megkönnyebbül, mikor gyermekét átadja a kisgyermeknevelőnek, hiszen tudja, hogy csak így tud visszatérni a munkahelyére és a gyermeke biztonságban, jó helyen van. Ezt a feszültségekkel teli ambivalens lelkiállapotot oldhatja fel a kisgyermeknevelő, melyhez elengedhetetlen az empátia és a tolerancia.

**8.3. Napi kapcsolattartás**

A szülő és a bölcsőde közötti bizalmi kapcsolat elmélyítésében nagy szerepe van a beszoktatást követő naponkénti találkozásoknak (a reggeli bejövetel és a délutáni hazamenetel). Ezek meghatározzák az együttműködés minőségét. Fontos, hogy a szülők és a kisgyermeknevelők között kialakult személyes kapcsolat, őszintén tájékoztató és segítőkész legyen.

Reggel általában a szülő tájékoztatja a kisgyermeknevelőt:

* az ébredés körülményeiről,
* a reggeli lebonyolításáról,
* arról, hogy milyen a gyermek hangulata,
* a gyermekre jellemző egyéni igényekről, az aznapi pszichés állapotától függően: szobatisztaság, alvás, étkezés.

A délutáni hazamenetelkor a kisgyermeknevelő tájékoztatja a szülőt:

* az étkezésekkel kapcsolatos tapasztalatairól,
* a gyermek mivel töltötte a napja nagy részét,
* milyen hangulata volt,
* új szokásokról.

A gyermekkel törődő, fejlődéséért felelősséggel tartozó kisgyermeknevelő nemcsak a pozitívumokat, hanem a kedvezőtlen információkat is elmondja, hiszen ezt a gyermek érdeke úgy kívánja. A szülő számára őszintévé, hitelessé válik a kisgyermeknevelő, ha korrekt, tapintatos magatartással tud olyan problémát közölni, amire mind neki, mind a szülőnek kötelessége odafigyelni és megoldást találni.

**8.4. Egyéni beszélgetés**

Az egyéni beszélgetés a kisgyermek fejlődéséről szóló részletes, kölcsönös tájékozódást vagy a hosszabb megbeszélést igénylő kérdések, nevelési problémák közös átgondolását szolgáló találkozási forma. Kezdeményezheti a szülő, a kisgyermeknevelő, a bölcsődevezető. A szakmai kompetencián túlmenő kérdésben kérhető egyéb szakember közreműködése.

**8.5. A szülőcsoportos beszélgetések**

A csoportos beszélgetéseket a kisgyermeknevelők vezetik, a szülőkkel kialakított partneri viszonyra építve. A szülőcsoportos megbeszélés célja, hogy az itt eltöltött idő hasznos legyen a szülő számára. A szülői szerep megerősítése a legfontosabb, emellett támogassa a nevelési módszereket. Segítse elő a problémakezelést, találjon megoldást a szülő számára. Nyújtson megértést, növelje a biztonságérzetet, a kialakult negatív érzések csökkenjenek, hiszen a gyermekétől való elszakadás a szülő számára is nagyon nehéz. A szülőcsoportos megbeszélés témáját mindig a szülő igénye szerint választjuk ki, a csoport irányítójának a feladata, hogy a beszélgetés ne terelődjön más témára. A szülők beszélhetnek tapasztalataikról, akik már ismerik a bölcsődei rendszert, érzéseiket megoszthatják, ezáltal pozitív vélemény alakul ki, csökken a téves hiedelem.

**8.6. Szülői értekezlet**

Szülői értekezleten tájékoztatást adunk a családok részére a bölcsődei életről, a szakmai programokról, a szülők jogairól és kötelezettségükről, a házirendről, a bölcsőde napirendjéről, s lehetőség van a kisgyermeknevelők személyes megismerésére is. Tájékoztatást adunk a kedvezményekről a szükséges nyomtatványok biztosításával, a bölcsődében folyó korszerű táplálkozásról az életkori szükségletek figyelembe vételével, diétás étkeztetés lehetőségeiről.

Egy nevelési éven belül igyekszünk három alkalommal szülői értekezletet tartani (beszoktatások előtt, a beszoktatásokat követően és a nevelési év vége felé), de a bölcsődét, vagy az adott gyermekcsoportot érintő különleges helyzetekben rendkívüli szülői értekezlet összehívására is sor kerülhet.

**8.7. Indirekt kapcsolattartási formák**

Az indirekt tájékoztatási formák jól kiegészítik a direkt kapcsolattartási formákat. Az írásbeli tájékoztatók, hirdetőtáblák, honlap lehetőséget adnak az ismeretterjesztésre.

**Hirdetőtábla**

Tájékoztatja a szülőket minden aktuális programról, változásokról. Itt van kifüggesztve a bölcsőde házirendje, az érdekképviseleti – fórum tagjainak neve és az illetékes gyermekjogi képviselő elérhetősége.

**Üzenő füzet**

Használata folyamatosan történik. Ebbe a szülő is bejegyez fontosabb kéréseket, valamint tájékoztatást ad a gyermek távolléti idején történt eseményekről. A beszoktatásról készítünk bejegyzést, valamint a gyermek egy-egy, a fejlődése során elért változásról (pl. szobatisztaság, beszéd, mozgás, játékfejlődésről) valamint a törzslapon vezetett fontosabb változásról és a negyedévenkénti értékelésről adunk tájékoztatást.

**Időpont-egyeztetés után egyéni beszélgetés**

Az egyéni beszélgetést a szülő, a kisgyermeknevelő és az intézményvezető is kezdeményezheti. Erre többnyire akkor kerül sor, ha a gyermek bölcsődei élete során viselkedésében, kapcsolataiban, fejlődésében az átlagostól eltérő dolgot tapasztalunk, illetve ha a szülőnek problémái adódnak a bölcsődei neveléssel kapcsolatban. Ilyenkor elsődleges szempont a tapintat.

**Hagyományőrző ünnepek, családi nap**

Közös, visszatérő ünnepek: a farsang, a húsvét, az anyák napja, a gyermeknap, a mikulás és a karácsony. Az ünnepek alkalmával közösen átélt élmények fokozzák a gyermekek és a szülők közösséghez való tartozását. Az ünnepi előkészületek lehetőséget kínálnak a közös, kötetlen beszélgetésre. A gyermekek számára nagy örömet nyújt a mesékkel, versekkel, dalokkal, ajándékok készítésével való ünnepre készülődés.

1. **A bölcsődei ellátást nyújtó intézmény, szolgáltató kapcsolatrendszere**

A szakmai munka fejlődését, a tudásmegosztást, a jó gyakorlatok elterjedését biztosítja a bölcsődei ellátást nyújtó intézmények, szolgáltatók egymás közötti szoros együttműködése.

**Együttműködés más intézményekkel:**

* Bölcsődék, óvodák
* Nyíregyháza Megyei Jogú Város Polgármesteri Hivatalának Szociális és Köznevelési Osztálya,
* Szabolcs- Szatmár- Bereg Megyei Kormányhivatal Szociális és Gyámhivatala,
* Nyíregyházi Család- és Gyermekjóléti Központ,
* Egységes Pedagógia Szakszolgálat,
* Egészségügyi Alapellátási Igazgatóság,
* Állami Népegészségügyi és Tisztiorvosi Szolgálat,
* Nemzeti Élelmiszerlánc Biztonsági Hivatal,
* Rendőrség,
* Az adott képző intézmények.

**Az együttműködés módja:**

* szóban,
* írásban,
* esetmegbeszélések és szakmai konferenciák keretében

# Az igénybe vevők és a személyes gondoskodást végző személyek jogainak védelmével kapcsolatos szabályok

**Igénybe vevők:**

A szülő a házirendben foglaltak szerint panasszal élhetnek az intézmény vezetőjénél vagy érdek-képviseleti fórumánál

* az ellátást érintő kifogások orvoslása érdekében,
* a gyermeki jogok sérelme, továbbá az intézmény dolgozói kötelezettségszegése esetén,
* a Gyvt. (1997. évi XXXI. törvény) által biztosított irat betekintési jogának megtagadása esetén.

Az intézmény vezetője, illetve az érdekképviseleti fórum a panaszt kivizsgálja, és tájékoztatást ad a panasz orvoslásának más lehetséges módjáról. A gyermek szülője az intézmény fenntartójához vagy a gyermekjogi képviselőhöz fordulhat, ha az intézmény vezetője vagy az érdekképviseleti fórum 15 napon belül nem küld értesítést a vizsgálat eredményéről, vagy ha a megtett intézkedéssel nem ért egyet.

**Személyes gondoskodást végzők:**

A személyes gondoskodást végzők jogainak védelmével kapcsolatos szabályok vonatkozásában irányadó (jogi) dokumentumok: Szociális Munka Etikai Kódexe, Munka

Törvénykönyve (2012. évi I. törvény), Kjt. (1992. évi XXXIII. törvény), Etv. (2003. évi CXXV. törvény). Ezen előírások mellett az érdekképviseleti fórum, a közalkalmazotti tanács, a szakszervezet és az esélyegyenlőségi referens hivatott biztosítani, hogy jogaikat érvényesíteni tudják.

# A bölcsődei szolgáltatásáról szóló tájékoztatás helyi módja

A bölcsődei szolgáltatásról az érdeklődők több módon is tájékozódhatnak:

* Az önkormányzat helyi rendelete tartalmazza a bölcsődékkel kapcsolatos eljárási rendet.
* A bölcsődékben mind személyesen, mind telefonon folyamatosan lehet tájékoztatást kérni.
* A bölcsődén belül szülői értekezletek, hirdetmények, valamint a szülők és a bölcsőde dolgozói közötti beszélgetések illetve a gyermek, üzenő füzete teszik folyamatossá az információcserét.
* A bölcsődék nyári zárva tartásáról a fenntartó minden év március 31.-ig tájékoztatja a szülőket.
* Fontosabb eseményekről a sajtó bevonásával is nyújtunk információt.

# A szolgáltatást nyújtók szakmai felkészültségének biztosítása

A színvonalasabb kisgyermeknevelői munka függvénye az alaposabb szakmai tudás és felkészültség. Ahhoz, hogy munkánkat jól végezzük, nélkülözhetetlen a hiteles és friss információra épülő szakmai biztonság és tudatosság. A tudatosság megköveteli a szakembertől, hogy rendelkezzen azokkal az ismeretekkel, módszerekkel és technikákkal, amelyek a kisgyermek nevelésének, gondozásának eredményességét segítik

Ennek érdekében a jogszabályi követelményeknek megfelelően nagy hangsúlyt fektetünk arra, hogy a szakmai felkészültség folyamatosan biztosított legyen. A dolgozók a továbbképzési tervnek megfelelően részt vesznek szakmai konferenciákon, továbbképzéseken, szimpóziumokon, belső - házi továbbképzéseken.

**A szakmai program elkészítésében a mindenkori jogszabályoknak eleget tettünk.**

Horváth Mónika Katalin

bölcsődevezető

**Jóváhagyta** (a fenntartó részéről)**:**

Dátum: ………………………………

………………………………..

aláírás